**Lisa 1**

**GRIMEERIJA JA JUMESTAJA KUTSE-EETIKA**

1. Grimeerija ja jumestaja respekteerib kliendi/näitleja isiksust ja tema väärikust. Grimeerija ja jumestaja suhtub kõikidesse klientidesse/näitlejatesse võrdselt, usulised, rahvuslikud, sotsiaalsed ja poliitilised tegurid ei tohi grimeerijat ja jumestajat tema kohustuste täitmisel mõjutada.

2. Grimeerija ja jumestaja järgib tööd tehes juhiseid, valdkondlikke nõudeid, eeskirju, õigusakte, standardeid jmt.

3. Grimeerija ja jumestaja võtab endale vastutuse kvaliteetse teenuse osutamise eest.

4. Grimeerija ja jumestaja annab vajadusel kliendile/näitlejale täpset ja adekvaatset teavet jumestamise/grimeerimise töö käigust.

5. Grimeerija ja jumestaja jälgib moesuundasid ja arenguid materjalide ja tehnikate osas ning rakendab seda oma töös. Grimeerija ja jumestaja täiendab oma erialateadmisi ja oskusi (nt koolitustel). Grimeerija ja jumestaja on teadlik oma pädevusest, oskustest ja töö teostamise võimaluste reaalsetest piiridest.

6. Grimeerija ja jumestaja peab vajaduse korral nõu kolleegidega ja erinevate spetsialistidega (nt kosmeetik, juuksur, nahaarst, silmaarst, hambatehnik).

7. Grimeerija ja jumestaja suhtub kolleegidesse austuse ja lugupidamisega. Hoidub ebakorrektsest käitumisest teiste kaastöötajate suhtes ja alandavatest märkustest tema isiku, teadmiste, oskuste ning kutsetegevuse kohta. Grimeerija ja jumestaja jälgib oma kehakeelt.

8. Grimeerija ja jumestaja lähtub oma töös hügieeninõuetest. Riietub tagasihoidlikult (väldib avarat dekolteed, kasutab töö ajal varrukatega riietust), pikad juuksed ei varja kliendi/näitleja vaatevälja, küüned on lühikesed (kuni 3-4 millimeetrit üle sõrmeotsa) ja puhtad, töö ajal ei kasuta rohkelt intensiivset parfüümi, lõhnavett jm. Grimeerija ja jumestaja tööruum ja selle sisustus vastavad töö eesmärkidele ning on puhtad ja korras.

9. Grimeerija ja jumestaja ei suitseta ega tarvita alkohoolseid tooteid ja muid mõnuaineid vahetult enne tööd kliendiga ega töö ajal.

10. Grimeerija ja jumestaja säilitab oma töös professionaalset distantsi. Hoiab lahus professionaalsed ja isiklikud suhted.

11. Grimeerija ja jumestaja võib keelduda klienti/näitlejat teenindamast, kui viimane käitub ebaadekvaatselt või on tarbinud mõnuaineid (nt alkoholi, narkootilisi aineid) ja sellest tulenevalt ei ole võimalik teha tööd.